खड़गपुर: भाई दूज के दिन भाई को टीका लगाने के लिये ससुराल से अपने पति और बच्चे के साथ स्कूटी में मायके जा रही एक महिला की सड़क हादसे में मौत हो गयी। मृतका का नाम सुचित्रा दास दोलई (32) बताया जाता है। महिला का पति और बच्चा हादसे में बच गए। घटना के कारण उसके मायके और ससुराल में शोक व्याप्त हो गया। घटना पश्चिम मिदनापुर जिले के खड़गपुर लोकल थाना इलाके के मोहनपुर के समीप राष्ट्रीय राजमार्ग संख्या 6 पर घटी। मिली जानकारी के अनुसार मिदनापुर शहर के पालबाड़ी इलाके के समीप रहने वाली सुचित्रा दास (दोलई) शुक्रवार की सुबह से भाई दूज के मौके पर अपने जकपुर के घोलागेड़िया गांव स्थित मायके जाने की तैयारी कर रही थी। वह भाई दूज के मौके पर भाई को टीका लगाने के लिये जाने वाली थी। सुचित्रा अपने पति विमल दास के साथ स्कूटी में अपने 3 वर्षीय बेटे अपृति दास को लेकर अपने मायके जाने के लिये सुबह 8 बजे के समय घर से निकली। उसे क्या मालूम था कि वह भाई तक नहीं पहुंच पायेगी। साथ ही फोटा देने की उसकी तमन्ना अधूरी रह जाएगी। रास्ते में प्रायः साढ़े 8 बजे के समय खड़गपुर लोकल थाना इलाके के मोहनपुर के समीप उसके पीछे से आ रही एक बस ने उसे धक्का मार दिया। इस कारण सुचित्रा स्कूटी से छिटककर गिर गयी और बस का पहिया उसके उपर चढ़ गया। इससे घटनास्थल पर ही उसकी मौत हो गयी, जबकि उसके पति और बेटे को आंशिक रूप से चोट लगी। दुघर्टना के बाद बस वहां नहीं रुकी। स्थानीय लोगों की मदद से दोनों घायलों को अस्पताल ले जाया गया। घटना के कारण राष्ट्रीय राजमार्ग संख्या 6 पर काफी देर तक जाम लगा रहा। जानकारी मिलने पर कोतवाली थाने की पुलिस मौके पर पहुंची और शव को अपने कब्जे में लेकर पोस्टमार्टम के लिये भेज दिया।